ELŐTERJESZTÉS

**Szombathely Megyei Jogú Város Közgyűlésének 2019. december 19-i ülésére**

**Javaslat önkormányzati tulajdonú gazdasági társaságokkal kapcsolatos döntések meghozatalára**

I. Javaslat a Fedett Uszoda és Termálfürdőre vonatkozó Működtetési és Támogatási Szerződés módosítására

A VASIVÍZ ZRt. 2019. december 20. napjára összehívott Közgyűlésének napirendjén szerepel a Szombathelyi Fedett Uszoda és Termálfürdő 2020. évi Üzleti tervének jóváhagyása, valamint a működtetési és támogatási szerződés módosítása. A napirendhez tartozó dokumentumok az előterjesztés **1. számú mellékletében** találhatóak.

A társaság részéről megküldött tervezet szerint a szerződés az alábbiak szerint módosulna: *„A felek rögzítik, hogy 2018. december 19. napján működtetési és támogatási szerződést kötöttek a Szombathelyi Fedett Uszoda és Termálfürdő tekintetében. A szerződő felek a fenti működtetési és támogatási szerződés 16. pontja szerint megállapodnak abban, hogy az elfogadott Tervek alapján az Önkormányzat által a 2020. évre vállalt finanszírozási összeg maximuma: 234.000.000.- Ft, azaz kettőszázharmincnégy-millió forint, amelyet az Önkormányzat legkésőbb 2020. szeptember 30-ig a VASIVÍZ ZRt. számlájára utal.”*

A társaság Igazgatósága a 42/2019. (XI.22.) számú határozatával, a Felügyelőbizottság a 31/2019. (XI.22.) számú határozatával a szerződés módosítást elfogadta.

2018. októberében elfogadott Üzemeltetési és Támogatási szerződés az alábbi eljárási rendet tartalmazta az Uszoda finanszírozása tekintetében:

* 2019. évre vonatkozóan 100.000.000.- Ft-ot az Önkormányzat a 2019. évi költségvetésében biztosított a VASIVÍZ ZRt. részére támogatásként.
* 2019. évtől minden év november 30. napjáig a VASIVÍZ ZRt. elkészíti a következő évre vonatkozó működési tervet (ideértve az árjegyzéket és az uszoda teljes finanszírozási szükségletét) és a beruházási tervét, amelyeket az Önkormányzat Közgyűlése megtárgyal.
* Az elfogadott Tervek alapján a Közgyűlés határozatban rögzíti az Önkormányzat által következő évre vállalt támogatás maximumát, külön megbontásban a működtetésre és a fejlesztésre biztosított támogatást.

Az Uszoda összes költsége a vezérigazgató által megküldött kalkuláció szerint 293 millió Ft, a bevétele (működési támogatás nélkül) 96 millió Ft, kalkulált vesztesége 197 millió Ft. Az Új medence összes költsége a kalkuláció szerint 70 millió Ft, az összes bevétele (működési támogatás nélkül) 33 millió Ft, a vesztesége 37 millió Ft. Az Új medence és az Uszoda összes együttes költsége 363 millió Ft, összes bevétele (működési támogatás nélkül) 129 millió Ft, a veszteség 234 millió Ft. A társaság menedzsmentje azt az igényt fogalmazta meg, hogy az eddigi 100 millió Ft összegű támogatás 234 millió Ft összegre emelkedjen.

Tekintettel arra, hogy a társaság által megküldött információk nem támasztják alá megalapozottan a támogatási összeg ilyen mértékű növekedésének okát, javaslom, a 2020-as működtetési terveket és támogatási összeget a Közgyűlés ne fogadja el. A Közgyűlés kérje fel a társaság újonnan megválasztott vezérigazgatóját, hogy a társaság pénzügyi helyzetének vizsgálatát követően 2020. március 31. napjáig tegyen javaslatot a Szombathelyi Fedett Uszoda és Termálfürdő működtetéséhez szükséges optimális támogatási összegre, illetőleg a 2020-as működési és beruházási tervekre.

II. Javaslat a Szombathelyi Haladás Labdarúgó és Sportszolgáltató Kft. gazdasági működésének vizsgálatával kapcsolatos döntés meghozatalára

Szombathely Megyei Jogú Város Önkormányzata 2019. szeptember 9. napján megállapodást kötött a Szombathelyi Haladás Labdarúgó és Sportszolgáltató Kft.-vel, valamint a HALMILL Team Tanácsadó Kft.-vel 150 + 50 millió Ft összegű támogatás nyújtására (a továbbiakban szerződés).

1. Előzmények, a támogatás célja, a támogatás nyújtásának garanciái

A Közgyűlés a **239/2019. (IV.30.) Kgy. sz. határozat**ában támogatta 150 millió forint biztosítását a Kft. **NB-s tagságának megőrzéséhez** az alábbi feltételekkel:

* a gazdasági társaság vállalja a működése önkormányzat által kiválasztott szakértő általi **teljes átvilágítását** a gazdasági események tekintetében, a felelősök megnevezésével;
* csak azt követően történik meg a támogatás folyósítása az önkormányzat részéről, ha a **többi tulajdonos** valamennyi, a licence megszerzéséhez **vállalt fizetési kötelezettségét maradéktalanul teljesítette**, ezt a tényt a társaság az önkormányzat felé hitelt érdemlően igazolja;
* a klubvezetők (az ügyvezető és a többségi tulajdonos) **készfizető kezességet** vállalnak az önkormányzati támogatás visszafizetésére arra az esetre, ha a megtett intézkedések és az önkormányzati támogatás folyósítása ellenére a csapat mégsem kapja meg a NB-s licencet,
* a Szombathelyi Haladás Labdarúgó és Sportszolgáltató Kft. a támogatásra vonatkozóan megkötésre kerülő szerződés aláírásával tudomásul veszi, hogy a 150 millió forint összegű támogatás megfizetésével az Önkormányzat teljesítette a 2018. május 30-án kötött megállapodásban vállalt **2020. évi** 50 milliós támogatási kötelezettségét, valamint a társaság 50-50 millió forintos önkormányzati támogatást ismer el a **2021. és 2022**. évek tekintetében;
* a támogatás kizárólag az **NB-s licenc megszerzéséhez kapcsolódó kiadásokra** fordítható;
* a támogatási szerződés aláírásától számított 30 napon belül a társaság átad az önkormányzat számára jóváhagyásra egy **középtávú koncepciót** a klub további céljairól, szponzorációs és működtetési elképzelésekről;
* a társaság kötelezettséget vállal a támogatás felhasználásának **önkormányzat általi ellenőrzésére**.

A Szombathelyi Haladás Kft. a fenti döntésnek megfelelően előkészített szerződés-tervezetet megtárgyalta, és azt nem fogadta el. 2019. május 29-én tartott egyeztetésen a Kft. azt javasolta, hogy az Önkormányzat feltételek és garanciák nélkül biztosítson a Kft. részére az éves 50 M Ft összegű támogatáson felül további 150 M Ft, szabad felhasználású azonnali és rendkívüli támogatást azzal, hogy a Kft. képviselői a támogatás folyósítása mellett sem tudtak kötelezettséget vállalni a Kft. működőképességének fenntartására, a tulajdonostársak szerepvállalása pedig nem ismert.

A Közgyűlés ezt a javaslatot nem támogatta és a **336/2019. (VI.18.) Kgy. sz. határozat**ában úgy döntött, hogy a 239/2019. (IV.30.) Kgy. sz. határozatában megfogalmazott feltételeket maradéktalanul fenntartja, és az annak alapján előkészített megállapodást jóváhagyja. A Közgyűlés úgy határozott egyúttal, hogy a kötelezettségek teljesítéséhez szükséges, a költségvetési rendeletben rendelkezésre álló forrás felett további 50 millió Ft-ot a költségvetési rendelet soron következő módosításánál biztosít.

A Társaság 2019. június 20. napján rendkívüli taggyűlést tartott, amelyen az 1/2019. (06.20.) számú határozatában az alábbi döntést hozta:

„*A taggyűlés a SZMJV Közgyűlése által 2019. június 18. napján megtárgyalt és elfogadott háromoldalú, SZMJV Önkormányzata, a HALMlLL Team Kft és a Szombathelyi Haladás Labdarúgó és Sportszolgáltató Kft között aláírandó szerződés 12. pontjának módosítását kéri azzal, hogy a készfizető kezességi kötelem beállta és annak jogosult általi lehívhatósága akkor következik be, ha a Szombathelyi Haladás Kft a 150.000.000 Ft támogatást nem a jelen szerződés aláírásakor fennálló bértartozás és járulékai, és az esedékes közterhek kifizetésére fordítja.*

*Egyebekben a megállapodás rendelkezéseit elfogadja.*

*Megbízza az ügyvezetőt a határozat SZMJV részére történő megküldésére és az esetleges további egyeztetések lefolytatására*.”

2019. július 25. napjára fenti taggyűlési döntés miatt rendkívüli közgyűlés összehívására került sor, amelyen határozatképtelenség miatt nem született módosító döntés. Ezt követően továbbra sem került sor a 336/2019. (VI.18.) Kgy. számú határozatban elfogadott szerződés aláírására.

A társaság ügyvezetője 2019. augusztus 15. napján az alábbi módosító javaslatokkal fordult az Önkormányzathoz:

„11. A Haladás Kft. e szerződés aláírásával kötelezettséget vállal a 8. pont szerinti támogatás felhasználásának önkormányzat általi ellenőrzésére, ahhoz a Haladás Kft. minden szükséges tájékoztatást megad, a kapcsolódó iratokba, dokumentumokba az Önkormányzat számára teljeskörű betekintést biztosít. A Haladás Kft. a 8. pont szerinti támogatás felhasználásáról teljeskörű pénzügyi, szakmai beszámolóval elszámol az Önkormányzat felé *a támogatás beérkezését követő 15. napjáig.* A határidő jogvesztő.

12. pont a következőképpen módosuljon: *a készfizető kezességi kötelem beállta és annak jogosult általi lehívhatósága akkor következik be, ha a Szombathelyi Haladás Kft a 150.000.000 Ft támogatást nem a jelen szerződés aláírásakor fennálló bértartozás és járulékai, és az esedékes közterhek kifizetésére fordítja és 15 napon belül nem számolnak el a támogatási összeggel***.**

Továbbá egészüljön ki további rendelkezéssel: *Tóth Miklós készfizető kezesi kötelme megszűnik, amennyiben bármely jogcímen ügyvezetői tisztsége a Haladás Kft-ben megszűnik. A többségi tulajdonos, Illés Béla készfizető kezesi kötelme megszűnik, amennyiben a Szombathelyi Haladás kft-ben a többségi tulajdona megszűnik.*

A Közgyűlés a **368/2019. (VIII.27.) Kgy. számú határozat**ában úgy döntött, hogy a Szombathelyi Haladás Labdarúgó és Sportszolgáltató Kft. kezességvállalásra vonatkozó rendelkezések módosítására irányuló kérelmét **azzal a feltétellel támogatja**, hogy a szerződésbe az alábbi feltételek és garanciák kerülnek beépítésre:

„A szerződés szerint 2019. évben esedékes támogatások (50 M Ft és 150 M Ft) folyósítására csak akkor kerülhet sor, ha:

1. a Támogatott **taggyűlésén** olyan **határozat** kerül elfogadásra, amely bemutatja, biztosítja és garantálja, hogy a Ptk. 3:189. § szerint a társaság **saját tőkéje pótbefizetéssel vagy más módon a törzstőke mértékét eléri**, és
2. a taggyűlési határozat deklarálja, hogy a Támogatott **működőképessége** legalább a **2019/20-as NB II-es bajnoki szereplés végéig** az önkormányzati támogatás folyósítását követően **biztosított** lesz, és
3. a működőképesség helyreállításához szükséges 1. pont szerinti és az önkormányzati támogatás teljes összege feletti tartozások kiegyenlítéséhez szükséges **befizetések a könyvvizsgáló által és az ügyvezető által igazolt módon megtörténtek**, ezzel a közös nyilatkozat alapján a társaság működőképességének fenntartásához szükséges saját tőke befizetése is megtörtént.”

Ezt követően a társaság 2019. szeptember 2. napján tartott taggyűlésén a fenti feltételeket magában foglaló szerződést jóváhagyta, megkötéséhez hozzájárult. A szerződés aláírására 2019. szeptember 9-én, a 150+50 millió Ft összegű támogatás folyósítására szeptember 12-én került sor.

2. A megállapodásban vállalt kötelezettségek és azok teljesülése

A szerződés **8.1 pontja**: a Támogatott taggyűlésén olyan határozat kerül elfogadásra, amely bemutatja, biztosítja és garantálja, hogy a Ptk. 3:189. § szerint a társaság saját tőkéje pótbefizetéssel vagy más módon a törzstőke mértékét eléri – a Kft. taggyűlése az 1/2019. (09.11.) számú határozatában az alábbiakat deklarálta:

„*A taggyűlés a SZMJV Önkormányzatával megkötött támogatási szerződés 8.1. pontja teljesítéséhez a következőket kívánja határozati formában rögzíteni:*

*A Ptk. 3:189 § szerint „a saját tőke pótbefizetéssel vagy más módon a törzstőke mértékét el kell, hogy érje” feltétel az alábbiak szerint teljesül:*

*A Halmill Kft. elajándékozta a Szombathelyi Haladás Kft.-ben lévő üzletrészét az Illés Sport Alapítványnak, aki 2019. 07-29-én beutalt 210.000.000 Ft-ot tőkepótlás jogcímen. A könyvvizsgáló részére az Alapítvány képviselője ezen összegre vonatkozóan visszavonhatatlansági nyilatkozatot tett.*

*A 2019. 09.02-i taggyűlés döntött a veszteségrendezés miatti jegyzett tőke 5 millió Ft-ra történő csökkentéséről.*

*2019. 09.06-án a Haladás Marketing Kft. 34.930.000 FT-ot utalt tőkepótlás jogcímen.*

*A Megállapodás 8. pontjában írott feltételek teljesülése esetén az önkormányzati támogatás összege összesen 200.000.000 Ft, amely a számviteli törvény előírásai alapján, eredmény ágon kerül a saját tőkébe.*

*A Társaság elkészítette 2019. 08.31-re vonatkozó vagyonmérlegét. Az összehasonlíthatóság miatt szükséges megjegyezni, hogy az idei évben élt az immateriális javak értékhelyesbítésének lehetőségével, amely a vállalkozás vagyonáról és értékéről pontosabb képet mutat.*

*A 2019. 08.31-i vagyonmérlegben az Illés Sport Alapítvány tőkepótlása, tekintettel annak korábbi időbeni teljesülésére, már szerepel, de a Haladás Marketing Kft., az önkormányzati támogatás és a jegyzett tőke csökkenés nem. Ezért külön oszlopban elkészült a mérleg (korrigált mérleg) ez utóbbiakkal, illetve abból adódó társasági adókötelezettséggel bemutatva a saját tőke (a továbbiakban: korrigált saját tőke) helyzetet e korrekciók után.*

***A korrigált saját tőke a tőkerendezést követően 21.779 eFt, amelyben a jegyzett tőke 5.000 eFt. Tehát a saját tőke értéke meghaladja a jegyzett tőke értékét, amely megfelel a Ptk. erre vonatkozó előírásainak****.* „

A szerződés **8.2 pontja**: a taggyűlési határozat deklarálja, hogy a Támogatott működőképessége legalább a 2019/20-as NB II-es bajnoki szereplés végéig az önkormányzati támogatás folyósítását követően biztosított lesz – a Kft. taggyűlése a 2/2019. (09.02.) számú határozatában a taggyűlés ismételten kifejezte azon korábban már elfogadott szándékát, hogy az üzletrész-tulajdonosok tovább kívánják működtetni a sportszervezetként működő gazdasági társaságot, és a Ptk. 3:189. § szerint a társaság szerinti működési feltételeket és az MLSZ licencfeltételeinek való megfelelőséget biztosítják önkéntes pótbefizetés vagy egyéb módon (üzletrész átruházás) útján.

A taggyűlés **deklarálta**, hogy Szombathely Megyei Jogú Város támogatásának folyósítását követően a Haladás Kft működőképessége a 2019/20-as NB II-es bajnoki év végéig biztosított lesz.

A szerződés **8.3 pontja**: a működőképesség helyreállításához szükséges 1. pont szerinti és az önkormányzati támogatás teljes összege feletti tartozások kiegyenlítéséhez szükséges befizetések a könyvvizsgáló által és az ügyvezető által igazolt módon megtörténtek, ezzel a közös nyilatkozat alapján a társaság működőképességének fenntartásához szükséges saját tőke befizetése is megtörtént – a könyvvizsgáló és az ügyvezető 2019. szeptember 11-én a kért közös **nyilatkozatot megtették**. (az előterjesztés **2. számú melléklete**)

A szerződés **11. pontja** szerinti kötelezettségét a Kft. - mely szerint a támogatás felhasználásáról teljeskörű pénzügyi, szakmai beszámolóval elszámol az Önkormányzat felé a támogatás beérkezését követő 15 napon belül – határidőben teljesítette.

A szerződés **16. pontjában** a Kft. vállalta, hogy a szerződés aláírásától számított 30 napon belül átad az Önkormányzat számára jóváhagyásra egy középtávú koncepciót a klub további céljairól, szponzorációs és működtetési elképzelésekről. A Kft. a kért dokumentumot ugyan határidőben benyújtotta, azonban abból nem olvasható ki egyértelműen a Kft. sportszakmai jövőképe. A Közgyűlés ezért az 545/2019. (XI.28.) Kgy. sz. határozatában úgy döntött, hogy a Kft. által megküldött dokumentumok alapján a társasággal kapcsolatban megalapozott döntést nem lehet hozni. A Közgyűlés döntéséről a Kft. új ügyvezetőjét tájékoztattam.

A szerződés **9. pontjában** a Kft. vállalta működésének önkormányzat által kiválasztott szakértő általi teljes átvilágítását a gazdasági események tekintetében, a felelősök megnevezésével.

Az Önkormányzat a PÉNZINFO Audit Könyvszakértő és Szaktanácsadó Kft.-vel kívánta a szakvéleményt elkészíttetni, mivel korábban már hasonló tárgyban szerződéses kapcsolatban áll a szakértő céggel. Időközben a HVSE szintén átvilágítást kezdeményezett a PÉNZINFO Audit Könyvszakértő és Szaktanácsadó Kft-vel, amely a szakértői anyagot **2019. szeptember 16. napjával** el is készítette, ezért Önkormányzatunk az átvilágítás dokumentációját a HVSE-től megkérte, aki azt rendelkezésre bocsátotta. A szakértői vélemény a Polgármesteri Hivatal Vagyongazdálkodási Irodáján megtekinthető.

A szakértői véleményből az alábbi fontos információkat kívánom kiemelni:

A társaság által 2017.01.01. - 2019.08.31. közötti időszakban felhalmozott veszteség 694.809eFt.

**A saját tőke rendezésével kapcsolatban a szakértő az alábbi aggályait fogalmazta meg:**

1. A játékosok játék jogát felértékelték, *153.861eFt-tal*, ami csak év végi rendező tétel lehet, viszont az MLSZ licenc szabályzata ezt nem fogadja el saját tőke elemeként. Ez nem eredményt érintő tétel, csupán a saját tőke és vagyoni érték relációt érinti.
2. A szakértő szerint a pótbefizetés kezelése nem a jogszabályi előírásoknak megfelelően történt. Véleménye szerint szükséges a társasági szerződés módosítása, meg kell határozni a legmagasabb összegét és törzsbetétek arányában kell befizetni.
3. A rendezetlen tulajdon viszonyok okán, az Illés Alapítvány által pótbefizetésként utalt *210MFt,* -amennyiben az üzletrész ajándékozás /HALMILL és Alapítvány/ nem kerül a cégnyilvántartásban átvezetésre-, kötelezettségként jelenhet meg a Társaságnál, bár van egy nyilatkozat arra vonatkozóan, hogy azt az Alapítvány nem kéri vissza. A Harmadik tulajdonos, Haladás Marketing Kft is utalt cca. *35MFt*-ot pótbefizetés jogcímen.
4. A Társaságnak TAO támogatási visszafizetési kötelezettsége van cca. *30MFt* összegben, mely pénznek az elkülönített számlán kellene lenni, de elköltésre került a NAV inkasszó miatt.
5. Pozitívként emelte ki, hogy az Önkormányzat átutalta az ígért 200MFt támogatásból 188MFt-ot, a fennmaradó összeg ügyvezetői tájékoztatás alapján engedményezésre került, a pálya bérleti díjra.

**A jövedelmezőségi helyzet alakulása**

A vizsgált időszakban gyakorlatilag jövedelmezőségről nem lehet beszélni, a Társaság jelentős veszteséget halmozott fel.

A működés során nagyon jelentősek a stadion fenntartásához kapcsolódó kiadások. Ennek csökkentése érdekében történtek az Önkormányzatnál is intézkedések. Ezek további csökkentése szükséges.

Jelentős volt a személygépkocsi bérleti díjak összege 2016., 2017., 2018. években, a 2019. évi összeg minimális, ami további vizsgálatot érdemelne

A személyi jellegű kiadások is növekedtek, annak ellenére, hogy nagyon jelentős kedvezményt kapott az ágazat, a profi sportolók EKHO-s bére után megszűnt a járulékfizetési kötelezettség.

A bevételeknél nagyon alacsony az egyéb szponzori bevételek aránya, itt a Swietelsky, Homlok Zrt bevételek a meghatározóak.

Az MLSZ-től kapott vagyoni értékű jogok elosztása /elosztási szabályzat/ is változott, valamint az NB II-es szereplés is csökkentette az ilyen jogcímen kapott összegeket, amely átlagban az összes árbevétel 50 %-a volt.

A fiatal játékosok értékesítése kiszámíthatatlan bevételt jelent. Ehhez kapcsolódóan, az elmúlt időszakban nem került az Akadémia részére a szerződésben foglalt évi 80MFt átutalásra!

A TAO látvány csapatsport támogatásból befolyó összegek is bizonytalan nagyságúak. A rendelkezésre bocsájtott 19/20-as idényre vonatkozó üzleti terv is közel 350MFt olyan bevétellel kalkulál, melynek forrása még nem ismert.

A Társaság pénzügyi, vagyoni, jövedelmi helyzetét vizsgálva megállapítható, hogy önmagában a saját bevételek (jegy-, bérletértékesítés, reklám, játékos jog értékesítés stb.) nem elegendőek a működőképességhez, a működési költségek finanszírozásához.

A társaság vagyoni, pénzügyi, jövedelmezőségi helyzete rendkívül kedvezőtlen.

**A szakértő összességében megállapította, hogy szükséges:**

* a jövedelmezőséget növelni, a veszteséges gazdálkodást megszüntetni
* a felhalmozott veszteséget rendezni, a saját tőkét pótolni,
* a bizonytalan jogi helyzetet megszüntetni, (amely a Társaság kötelezettségeit is érinti)
* tulajdonosi kör tisztázásával, és a társasági szerződés módosításával az eddigi pótbefizetéseket a törvényi előírások szerint rendezni, szükség esetén minden tag arányos befizetését megvalósítani.

3. Egyéb lényeges körülmények (tulajdonosváltozás, jegyzett tőke leszállítás, ügyvezető váltás)

**Jegyzett tőke leszállítása**

Tekintettel arra, hogy a Kft. könyvvizsgálója figyelemfelhívással élt a társaság felé, amely szerint szükségesség vált a Ptk. 3:189 § szerinti döntések meghozatala, a társaság taggyűlése 2019. szeptember 2-án a 3/2019 (09.02.) számú határozatával veszteségpótlás jogcímén elhatározta jegyzett tőkéjének leszállítását 5 millió forintra a tulajdoni arányok és a szavazati jogok érintetlenül hagyásával a következők szerint:

|  |  |  |  |  |  |  |
| --- | --- | --- | --- | --- | --- | --- |
| Szombathelyi Haladás Kft | | |  | Szombathelyi Haladás Kft 2019.09.02 | | |
| összeg | százalék | tulajdonos |  | összeg | százalék | tulajdonos |
| 10200000 | 10,20% | SZMJV |  | 510000 | 10,20% | SZMJV |
| 8539000 | 8,54% | Haladás Marketing |  | 426950 | 8,54% | Haladás Marketing |
| 81161000 | 81,16% | Halmill Kft közösen |  | 4058050 | 81,16% | Halmill Kft közösen |
| 100000 | 0,10% | Viktória FC  közösen |  | 5000 | 0,10% | Viktória FC közösen |
| 100000000 | 100,00% | összesen |  | 5000000 | 100,00% | összesen |

A változást a Cégbíróság 2019. 10. 22-én bejegyezte.

**Tulajdonos változás**

2019. október 27. a HALMILL TEAM Tanácsadó Kft. üzletrész átruházási szerződést kötött az Illés Sport Alapítvánnyal, amelynek értelmében a Kft. az Alapítványnak ajándékozta a Szombathelyi Haladás Labdarúgó és Sportszolgáltató Kft.-ben meglévő teljes egészében befizetett és pénzbeli vagyoni hozzájárulásból álló, a törzstőke 81,26 %-át megtestesítő üzletrészét. A Kft. ügyvezetőjének tájékoztatása szerint a Cégbíróság felé a változás bejelentése megtörtént, a változás bejegyzése még folyamatban van.

**Ügyvezető váltás**

Tóth Miklós, a Kft. korábbi ügyvezetője 2019. október 30. napján ügyvezetői tisztségéről lemondott, amit a taggyűlés 2019. november 330. napjával elfogadott. A 2019. december 4. taggyűlésen a társaság új ügyvezetőnek Séllei Árpádot választották meg.

Fentieket figyelembe véve javaslom a Tisztelt Közgyűlésnek, hogy a Haladás Kft. helyezéről szóló beszámolót megtárgyalni, és a határozati javaslatban foglaltak szerint dönteni szíveskedjék.

III. Javaslat a Szombathelyi Sportközpont és Sportiskola Nonprofit Kft. pénzügyi konszolidálására vonatkozó javaslattal kapcsolatos döntés meghozatalára

Szombathely Megyei Jogú Város Közgyűlése előző ülésén a Szombathelyi Sportközpont és Sportiskola Nonprofit Kft.-nek a 2018/2019-es üzleti évre vonatkozó beszámolóját megtárgyalta, és azt 245.495 eFt mérlegfőösszeggel, -94.069 eFt adózott eredménnyel, veszteséggel elfogadja. A Közgyűlés felkérte az ügyvezetőt, hogy a társaság pénzügyi konszolidálására vonatkozó javaslatát terjessze a Közgyűlés decemberi ülése elé. A társaság 2019. december 1. napjától megválasztott ügyvezetője, Leidli Géza úr azt a tájékoztatást adta, hogy a Szombathelyi Sportközpont és Sportiskola Nonprofit Kft. jelenlegi pénzügyi helyzetét, likviditását teljes körűen felmérni nem tudta. Ennek oka, hogy a társaság könyvelése nem felel meg a teljesség elvének, a belső könyvelési, pénzügyi rendszerekből jelenleg olyan adatot nem lehet kinyerni, amely a cég anyagi helyzetéről hiteles állapotot tükrözne. Az új ügyvezető eddigi munkája során folyamatosan jelentkező új problémákkal találkozott, így jelezte, hogy rendkívül nehéz meghatározni, hogy pontosan milyen az adott likviditási helyzete a Kft-nek.

Az előző ügyvezető, Karácsony Krisztina által közölt adatok alapján látható, hogy szeptember hónaptól kezdődően vannak kifizetetlen számlák, a szolgáltatóktól folyamatosan érkeznek fizetési felszólítások, amit jelen helyzetben már kezelni kell.

A számlákon kívül van 5 olyan tétel, melynek fizetését mindenképpen meg kell oldani ügyvezető úr tájékoztatása alapján:

- 2019.12.12.-én NAV felé kb. 7.500.000,-Ft

- 2019.12.10.-én Megbízási díjak (utalásos) 4.200.000,-Ft

- 2019.12.10.-én Megbízási díjak (számlás) 2.054.000,-Ft

- 2019.12.20.-án ÁFA utalása 420.000,-Ft

- 2019.12.31.-én Munkabérek utalása 5.800.000,-Ft

Összesen 19.974.000,-Ft, melynek finanszírozásában kér ügyvezető úr a tulajdonostól segítséget. Remélhetőleg az ezeken felül felmerülő akkut helyzeteket a befolyó bevételekből átmenetileg próbálják kezelni a társaságnál.

Fontos azonban megjegyezni, hogy a közüzemi szolgáltatók felé folyamatosan tartozásai vannak a Kft-nek. December végére kb. 4.000.000,-Ft villanytartozás lesz, ebből a szolgáltató felé küldtek már egy fizetési halasztási, illetve részletfizetési kérelmet. Vízdíj tartozás 1.300.000,-Ft, illetve gázdíj tartozás kb. 1.000.000,-Ft összegű.

A Szombathelyi Sportközpont és Sportiskola Nonprofit Kft. likviditásának fenntartása érdekében kérem a Tisztelt Közgyűlést, hogy a társaság részére 20 millió Ft összegű támogatás biztosításáról döntsön.

Kérem a Tisztelt Közgyűlést az előterjesztés megtárgyalására, és a határozati javaslatok elfogadására.

**Szombathely, 2019. december 11.**

**/: Dr. Nemény András :/**

**I.**

**Határozati javaslat**

**……/2019. (XII.19.) Kgy. sz. határozat**

Szombathely Megyei Jogú Város Közgyűlése a VASIVÍZ ZRt. 2019. december 20. napjára összehívott Közgyűlésnek „a Szombathelyi Fedett Uszoda és Termálfürdő 2020. évi Üzleti tervének jóváhagyása, valamint a működtetési és támogatási szerződés módosítása” c. napirendjét megtárgyalta és az alábbi döntést hozta:

Tekintettel arra, hogy a társaság által megküldött információk nem támasztják alá megalapozottan a támogatási összeg 100 millió Ft-ról 234 millió Ft összegre történő növekedésének okát, a Közgyűlés felkéri a társaság újonnan megválasztott vezérigazgatóját, hogy a ZRt. pénzügyi helyzetének vizsgálatát követően 2020. március 31. napjáig terjessze elő a Szombathelyi Fedett Uszoda és Termálfürdő működtetéséhez szükséges optimális támogatási összegre vonatkozó javaslatát, illetőleg a 2020. évi működtetési tervét és beruházási tervét.

**Felelős**: Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

a VASIVÍZ Zrt. vezérigazgatója)

**Határidő**: 2020. március 31.

**II.**

**Határozati javaslat**

**……/2019. (XII.19.) Kgy. sz. határozat**

A Közgyűlés a Haladás Labdarúgó és Sportszolgáltató Kft. helyzetéről szóló beszámolót megtárgyalta, és az alábbiak szerint határoz:

1./ A Közgyűlés kinyilvánítja, hogy addig, amíg a Haladás Kft. tulajdonosi szerkezete, valós pénzügyi helyzete, valamint sportszakmai jövőképe az Önkormányzat számára nem tisztázott, addig további önkormányzati támogatást a társaság részére nem biztosít.

2./ A Közgyűlés felhívja a társaság korábbi és jelenlegi ügyvezetője, valamint a tagok és a könyvvizsgáló figyelmét arra, hogy a 2019. szeptember 9-én aláírt megállapodás alapján folyósított támogatást az Önkormányzat az NB-s tagság megőrzéséhez adta, így ha a társaság az NBII-es tagságát a 2019/2020 bajnoki szezonban bármilyen okból elveszíti, akkor a támogatás kamatokkal növelt összegét köteles a társaság visszafizetni.

**Felelős**: Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Séllei Árpád, a társaság ügyvezetője)

**Határidő**: azonnal

**III.**

**Határozati javaslat**

**……/2019. (XII.19.) Kgy. sz. határozat**

1./ A Közgyűlés a Szombathelyi Sportközpont és Sportiskola Nonprofit Kft. likviditásának fenntartása érdekében a társaság részére 20 millió Ft összegű támogatást biztosít a 2019. évi költségvetés terhére és felhatalmazza a polgármestert a támogatási szerződés aláírására.

2./ A Közgyűlés felkéri az ügyvezetőt, hogy a társaság pénzügyi konszolidálására vonatkozó javaslatát terjessze a Közgyűlés januári ülése elé.

3./ A Közgyűlés felkéri a polgármestert, amennyiben a társaság működőképesége érdekében további intézkedés megtétele szükséges, úgy azokat tegye meg.

**Felelős**: Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért felelős:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Leidli Géza, a társaság ügyvezetője)

**Határidő**: 1. pont: azonnal

1. pont: 2020. januári Közgyűlés
2. pont: folya0matos